Roland Burkhart

Dr **Roland Burkhart** (* 1946 z Fryburg) isch e dytsche Buechhändler un Liedermacher. Mer chännt en z Sidbade as **„Buki“** vor allem fir sy Engaschmänt un syni Lieder gege s blant AKW Wyhl un gege s franzeesisch AKW Fassena ääne vum Rhyy vis-à-vis vu Brysach.

## Lääbe
Dr Burkhart isch im Fryburger St.-Elisabeth-Chrankehuus uf d Wält chuu. Är isch mit vier Gschwischter in ere Buurefamilie z Iechdinge am Chaiserstuel ufgwachse. Mit zwelf Johr isch er uf Fryburg an s Friedrich-Gimnasium chuu un het dert 1967 Abitur gmacht. In dr Schuelzyt het er im Studiehaim St. Georg gwohnt. No dr Schuel het er z Pfulladorf un z Semmerengea dr Wehrdienscht glaischtet. Scho in dr Schuel, aber vor allem in dr Zyt bi dr Bundeswehr isch er bolitisiert wore. Ab 1969 het er an dr Universitet Fryburg Bolitik un Soziology studiert. Är het noodrägli dr Chriegsdienscht verwaigeret, wu fimf Johr lang brucht het, bis es dure gsii isch. In dr Aafangsjohr vum Studium isch er als im *Liberale Club* gsii, wu d Fryurger Juged in däne Johr iber Bolitik dischpetiert het un het zwai Johr in dr erschte Gruppe vum Fryburger Chinder- un Jugedtheater mitgmacht. Au im Sozialbolitische Arbetskrais *SPAK Obdachlose* isch er aktiv gsi. Syt dr Johr 1974/1975, in dr Ändphase vum sym Studium, isch er aktiv gsii im Widerstand gege s blant Atomchraftwärch Wyhl. Är het aigeni Lieder im alemannische Dialäkt vum Chaiserstuel gschribe, wun er bi Demonschtratione un andere Broteschtveraastaltige gsunge het. Au noch em Studium het er Ändi 1970er Johr vyl Ufdritt as Liedermacher un Broteschtsänger ghaa. Anne 1982 het er unter sinem Pseudonym „Buki“ im Verlag Trikont/Unsere Stimme e Schallplatte mit Lieder unter em Titel „De bleede Ofe“ uusegee.

Bim JosFritz z Fryburg het er vu 1978 bis 1982 Buechhändler glehrt. Är isch dert zueständig gsii fir Ökobuech-Abdailig un fir d Schallplatte. In eme Interview mit em Stielinger-Magazin het er im Dezämber 2013 iber die Zyt gsait: 

Mit eme aigene Buechservice het er si scho zum Dail sälbschtständig gmacht ghaa, ab 1989 het er si mit sym Buechversand ganz sälbschtständig gmacht. Dr Jos Fritz-Buechlade sei as linki Kaderschmitti eso verschriie gsii, ass d Universität kai Biecher vun em het welle chaufe. Sy Biro het er syterhär in dr Stielingerstroß. Zum 1. Jänner 2018 het er sy Buechservice ufgee un an d Buechhandlig Edel ibergee.

Syt em Spotjohr 1989 Johr wohnt er z Waldkilch. Är het zwee Sihn. Z Waldkilch engaschiert si dr Burkhart in dr Offene Liste (DOL), vu Jänner bis Juli 2009 isch er au mol Mitglid vum Waldkilcher Stadtrot gsii. Är isch aktiv im Georg-Scholz-Haus-Kunstforum (5 Johr Vorstandsmitglid) un in dr Ideenwerkstatt Waldkirch. Är macht bi zwee Lääsekrais mit, aine isch z Pfaffewyler, ain in dr Fryburger Stadtbibliothek. Z Elzach het er e baar Johr lang e Lääsekrais fir Seniore glaitet. 

Är het au syni Chinder uf em *Maxhaus* (Chinderschuel un Freii Schuel Elzdal) z Kollnau ghaa un mit andere engaschierte Eltere in dr Nynzger Johr di *Lange Nacht der Märchen* im Elzdal grindet und johrelang als Sänger mitgschdaldet. Är isch as Räntner allno mit syne, aa regionalhistorsche Lieder un syne gnitzige Churzgschichte in verschidene Ufdrittsarte unterwägs.

Anne 2022 het er e Buech iber sy Läbe mit Lieder, Ufsätz un Churzgschichte publiziert. 

## Diskografy
* *De bleede Ofe.* LP. Trikont/Unsere Stimme 1982.

## Schrifte
* *Buki. Lieder, Aufsätze, Kurzgeschichten.* Augustiniok-Verlag, Waldkirch. 2022

## Weblink
* Websyte Burkhart Buchservice (Archivversion)
* *Roland Burkhart / Buki: Mensch, Buchhändler, Liedermacher, Aktivist.* In: Stühlinger Magazin, Dezember 2013 (Online uf bund-rvso.de)
* Katja Rußhardt: *[http://www.badische-zeitung.de/waldkirch/nai-haemmer-gsait--151299066.html Nai hämmer gsait].* Badische Zeitung, 8. April 2018
* Patrik Müller: *[https://www.badische-zeitung.de/mundart-liedermacher-buki-nachbarn-muessen-mein-buch-ja-nicht-lesen--217521021.html Mundart-Liedermacher Buki: Nachbarn müssen mein Buch ja nicht lesen].* Badische Zeitung, 22. Septämber 2022 

## Fueßnote